NARIADENIE KOMISIE (ES) č. 497/2008
zo 4. júna 2008,
ktorým sa otvárajú colné kvóty Spoločenstva pre určité ryby a produkty rybolovu s pôvodom v Čiernej Hore a ustanovuje sa ich správa
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 140/2008 z 19. novembra 2007 o niektorých postupoch na uplatňovanie Dohody o stabilizácii a pridružení medzi Európskymi spoločenstvami a ich členskými štátmi na jednej strane a Čiernohorskou republikou na strane druhej a na uplatňovanie Dočasnej dohody medzi Európskym spoločenstvom na jednej strane a Čiernohorskou republikou na strane druhej (1), a najmä na jeho článok 2,
keďže:
(1)
Dohoda o stabilizácii a pridružení medzi Európskymi spoločenstvami a ich členskými štátmi na jednej strane a Čiernohorskou republikou na strane druhej (ďalej len „dohoda o stabilizácii a pridružení“) bola podpísaná 15. októbra 2007 v Luxemburgu. Dohoda o stabilizácii a pridružení je v procese ratifikácie.
(2)
Dňa 15. októbra 2007 bola uzavretá Dočasná dohoda o obchode a obchodných záležitostiach medzi Európskym spoločenstvom na jednej strane a Čiernohorskou republikou (2) na strane druhej (ďalej len „dočasná dohoda“), schválená rozhodnutím Rady 2007/855/ES z 15. októbra 2007 (3). V dočasnej dohode sa ustanovuje skoré nadobudnutie účinnosti ustanovení o obchode a obchodných záležitostiach dohody o stabilizácii a pridružení. Vstúpila do platnosti 1. januára 2008.
(3)
V dočasnej dohode a v dohode o stabilizácii a pridružení sa ustanovuje, že niektoré ryby a produkty rybolovu s pôvodom v Čiernej Hore sa môžu dovážať do Spoločenstva v rámci colných kvót Spoločenstva pri zníženej alebo nulovej sadzbe cla.
(4)
Colné kvóty ustanovené v Dočasnej dohode a Dohode o stabilizácii a pridružení sú na ročnom základe a stanovené na neurčené obdobie. Je potrebné otvoriť colné kvóty Spoločenstva na rok 2008 a na nasledujúce roky a ustanoviť spoločný systém ich správy.
(5)
Touto spoločnou správou by sa malo zabezpečiť, aby všetci dovozcovia Spoločenstva mali rovnaký a neustály prístup k colným kvótam, a aby sa sadzby stanovené pre kvóty uplatňovali nepretržite na všetky dovozy príslušných výrobkov do všetkých členských štátov, pokiaľ sa kvóty nevyčerpajú. Na zabezpečenie účinnosti tohto systému by mali byť členské štáty oprávnené na to, aby čerpali z objemov kvót potrebné množstvá zodpovedajúce skutočným dovozom. Vyžaduje si to úzku spoluprácu medzi členskými štátmi a Komisiou a Komisia hlavne musí byť spôsobilá sledovať mieru využívania kvót a zodpovedajúcim spôsobom o tom informovať členské štáty. V záujme rýchlosti a efektívnosti by mala komunikácia medzi členskými štátmi a Komisiou, pokiaľ je to možné, prebiehať elektronicky.
(6)
Kvóty otvorené týmto nariadením by sa teda mali spravovať v súlade so systémom pre správu colných preferencií v rámci colných kvót využívajúcim chronologické poradie dátumov prijatia colných vyhlásení, ktorý je ustanovený v nariadení Komisie (EHS) č. 2454/93 z 2. júla 1993, ktorým sa vykonáva nariadenie Rady (EHS) č. 2913/92, ktorým sa ustanovuje Colný kódex spoločenstva (4).
(7)
V súlade s dohodou o stabilizácii a pridružení a dočasnou dohodou by sa mali objemy colných kvót na pripravené alebo konzervované sardinky a na pripravené alebo konzervované sardely od 1. januára štvrtého roku nasledujúceho po nadobudnutí platnosti dočasnej dohody zvýšiť na 250 ton za predpokladu, že k 31. decembru uvedeného roka sa využilo aspoň 80 % z celkového objemu predchádzajúcej colnej kvóty. V prípade, že sa zvýšené objemy kvót zavedú, mali by sa ďalej uplatňovať, až pokým sa strany dohody o stabilizácii a pridružení a dočasnej dohody nedohodnú na inej úprave.
(8)
Keďže dočasná dohoda nadobúda platnosť 1. januára 2008, toto nariadenie by sa malo uplatňovať od rovnakého dátumu a malo by sa ďalej uplatňovať aj po nadobudnutí platnosti dohody o stabilizácii a pridružení.
(9)
Opatrenia ustanovené v tomto nariadení sú v súlade so stanoviskom Výboru pre colný kódex,
PRIJALA TOTO NARIADENIE:
Článok 1
Na ryby a produkty rybolovu s pôvodom v Čiernej Hore a uvedené v prílohe, ktoré sú prepustené do voľného obehu v Spoločenstve, sa vzťahuje znížené alebo nulové clo na úrovniach a v rámci limitov ročných colných kvót Spoločenstva uvedených v prílohe.
Aby sa na tieto výrobky mohli vzťahovať uvedené preferenčné sadzby, prikladá sa k nim dôkaz o pôvode podľa ustanovení protokolu 3 k dočasnej dohode s Čiernou Horou alebo protokolu 3 k dohode o stabilizácii a pridružení s Čiernou Horou.
Článok 2
1. Colné kvóty uvedené v článku 1 spravuje Komisia v súlade s článkami 308a, 308b a 308c nariadenia (EHS) č. 2454/93.
2. Komunikácia medzi členskými štátmi a Komisiou týkajúca sa správy colných kvót prebieha podľa možnosti elektronicky.
Článok 3
1. Colné kvóty na pripravené alebo konzervované sardinky a na pripravené alebo konzervované sardely uvedené v prílohe pod poradovými číslami 09.1524 a 09.1525 sa od 1. januára 2012 pre uvedený rok a nasledujúce roky zvyšujú na 250 ton.
2. Zvýšenie uvedené v odseku 1 sa môže uplatňovať, len ak sa vo štvrtom roku nasledujúcom po nadobudnutí platnosti dočasnej dohody využilo aspoň 80 % objemov colných kvót otvorených na predchádzajúci rok.
Článok 4
Členské štáty a Komisia úzko spolupracujú pri zabezpečovaní súladu s týmto nariadením.
Článok 5
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Uplatňuje sa od 1. januára 2008.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 4. júna 2008